สังคมข่าวหุ้น
ตลาดหุ้นไทยเตรียมรับมือโอมิครอนกับภาษีหุ้น หลังแนวโน้มการระบาดโควิดกลายพันธุ์เพิ่มขึ้นอย่างทวีคูณ แนวโน้มอาจมีการล็อกดาวน์อีกรอบหากคุมไม่อยู่ 
ตลาดหุ้นไทยเตรียมรับมือโอมิครอนกับภาษีหุ้น หลังแนวโน้มการระบาดโควิดกลายพันธุ์เพิ่มขึ้นอย่างทวีคูณ แนวโน้มอาจมีการล็อกดาวน์อีกรอบหากคุมไม่อยู่ 
22 ธ.ค. 2564

*… โอมิครอนบวกภาษีหุ้น …
*… ตลาดหุ้นไทยเตรียมรับมือโอมิครอนกับภาษีหุ้นปี 2565 หลังแนวโน้มการระบาดโควิดกลายพันธุ์เพิ่มขึ้นอย่างทวีคูณ แนวโน้มอาจมีการล็อกดาวน์อีกรอบหากคุมไม่อยู่ ขณะที่กระทรวงการคลังส่งสัญญาณเดินหน้ารีดภาษีหุ้นในปี 2565 กดดันหุ้นไทยแกว่งกรอบแคบ นักลงทุนระมัดระวังการลงทุนก่อนสิ้นปี วานนี้ปิดที่ 1,626 จุด เพิ่มขึ้นเล็กน้อย 0.28% …
*… WFX หุ้นน้องใหม่ เข้าเทรดวันนี้ กูรูมั่นใจเหนือจอง ล่าสุดแจ้งกำไร Q3/2564 ที่ 92 ล้านบาท เพิ่มขึ้น 639% ส่งผลให้งวด 9 เดือน กำไรสุทธิ 188.24 ล้านบาท เพิ่มขึ้น 218% จากช่วงเดียวกันของปีก่อน ซึ่งเพิ่มขึ้นอย่างมีนัยสำคัญ เนื่องจากบริษัทได้เพิ่มกำลังการผลิตติดตั้ง ทำให้สามารถผลิตสินค้าได้หลากหลายมากขึ้น และมีมาร์จิ้นสูงขึ้น …
*… RBF วิ่งแรงรับธุรกิจกัญชง กูรูมองหลังจากในเดือน ต.ค. 2564 ที่ผ่านมา บริษัทได้ดำเนินการปลูกกัญชง ซึ่งจะสามารถเก็บเกี่ยวผลผลิตได้ในเดือน ม.ค. 2565 จากนั้นก็จะเข้าสู่กระบวนการผลิตสารสกัด CBD-THC เพื่อจำหน่ายให้กับลูกค้า ทำให้ในปี 2565 จะมีรายได้จากธุรกิจกัญชงเข้ามา และหนุนผลประกอบการเติบโต แนวต้านที่ 23.50 บาท …
*… PRECHA ราคาพุ่ง หลังบอร์ดมีมติพิจารณาแต่งตั้ง ฐนนท์ศรณ์ เลิศฤทธิ์ศิริกุล ขึ้นดำรงตำแหน่งใหม่ กรรมการผู้อำนวยการบริหาร PRECHA ประสบการณ์ที่ผ่านมา มีผลงานโดดเด่น อดีตสมาชิกสภาผู้แทนราษฎร ผู้ช่วยรัฐมนตรีประจำสำนักนายกรัฐมนตรี และอีกมากมาย …
*… อเล็กซานเดอร์ นนท์ แลงเฟลด์ หัวหน้าเจ้าหน้าที่บริหาร บริหารความสัมพันธ์ธุรกิจ ทหารไทยธนชาต หรือ ทีทีบี ร่วมลงนามในสัญญาสนับสนุนวงเงินสินเชื่อเพื่อความยั่งยืน จำนวน 1,100 ล้านบาท ให้แก่ พีระ ปัทมวรกุลชัย ประธานเจ้าหน้าที่บริหาร บริษัท ปิ่นทอง อินดัสเตรียล ปาร์ค จำกัด (มหาชน) ผู้ดำเนินธุรกิจพัฒนาและบริหารจัดการนิคมอุตสาหกรรม โดยบริษัทจะนำเงินทุนไปใช้ในการพัฒนาโครงการ Logistics Park แห่งที่ 2 …
*… ธานี มณีนุตร์ ผู้ช่วยกรรมการผู้จัดการ PRINC เดินหน้าการร่วมลงทุน RATCH จัดตั้งบริษัทย่อยใหม่ภายใต้ชื่อบริษัท พริ้นซิเพิล เฮลท์แคร์-สกลนคร จำกัด เพื่อประกอบธุรกิจโรงพยาบาล โดยมีบริษัท พริ้นซิเพิล เฮลท์แคร์ จำกัด ถือหุ้น 75% และ บมจ.ราช กรุ๊ป (RATCH) ถือหุ้น 25% ทุนจดทะเบียน 300,000,000 บาท แบ่งออกเป็น 30,000,000 หุ้น มูลค่าที่ตราไว้หุ้นละ 10 บาท …
*… อาภา อรรถบูรณ์วงศ์ ประธานกรรมการบริหาร บมจ.ริชี่ เพลซ 2002 (RICHY) เตรียมเม็ดเงินที่ได้จากการเพิ่มทุนล่าสุด ลุยธุรกิจอย่างเต็มรูปแบบในปี 2565 โดยมีแผนเปิดตัวโครงการใหม่ 4 โครงการ ได้แก่ 1.โครงการริชตัน พัฒนาการ สวนหลวง โครงการทาวน์โฮม 2 ชั้น สไตล์ยูโรเปี้ยน จำนวน 131 ยูนิต 2.โครงการริชตัน ดอนเมือง เพิ่มสิน เป็นโครงการ ทาวน์โฮม 2 ชั้น จำนวน 163 ยูนิต และโครงการคอนโดมิเนียมใหม่อีก 2 โครงการ รวมมูลค่ากว่า 6,000 ล้านบาท …
*… แตกพาร์ ศิริพงษ์ อุ่นทรพันธุ์ ประธานคณะกรรมการบริหารและกรรมการผู้จัดการใหญ่ บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT เผยผู้ถือหุ้นอนุมัติการแตกพาร์จากเดิมหุ้นละ 5 บาท เป็นหุ้นละ 1 บาท และอนุมัติออกวอร์แรนต์ เพิ่มทุนจดทะเบียน เพื่อเพิ่มสภาพคล่องการซื้อขายหุ้น เตรียมความพร้อมและสร้างความยืดหยุ่นทางการเงิน มั่นใจรายได้ปี 2564 ทะลุเป้าหมาย 6,500 ล้านบาท …
*… สืบพงศ์ เกตุนุติ รองประธานกรรมการบริษัทและประธานคณะกรรมการบริหาร บมจ.พีรพัฒน์ เทคโนโลยี (PRAPAT) ลงนามความร่วมมือกับบริษัท InnuScience ประเทศแคนาดา ซึ่งเป็นผู้นำในผลิตภัณฑ์ทำความสะอาดเทคโนโลยีชีวภาพที่มีคุณภาพมาตรฐานระดับโลก เพื่อเป็นตัวแทนนำเข้าผลิตภัณฑ์ InnuScience มาจำหน่ายในประเทศไทย กัมพูชา สปป.ลาว เมียนมา เวียดนาม รวมถึงอินโดนีเซีย และฟิลิปปินส์ …
*… ล้างขาดทุนสะสม ล่าสุด ธีร ชุติวราภรณ์ ประธานเจ้าหน้าที่บริหาร บมจ.โอเชี่ยน คอมเมิรช (OCEAN) เผยที่ประชุมวิสามัญผู้ถือหุ้นวันที่ 21 ธันวาคม 2564 ได้มีมติอนุมัติแผนล้างขาดทุนสะสม พร้อมพิจารณาอนุมัติการเปลี่ยนชื่อ และชื่อย่อหลักทรัพย์ของบริษัทใหม่เป็น บมจ.อัลฟ่า ดิวิชั่นส์ และชื่อย่อใหม่ ALPHAX เพื่อสื่อให้เห็นถึงความเป็นผู้นำ (ALPHA) การเริ่มต้นในการขยายธุรกิจออกไปอีกหลายประเภท (DIVISIONS) ซึ่งในอนาคตบริษัทพร้อมแสวงหาโอกาสการลงทุนใหม่ เพื่อการเติบโตที่แข็งแกร่งและยั่งยืน สร้างผลตอบแทนที่ดีกับผู้ถือหุ้น